“Dit gaan nie net oor die situasie waarin ons is nie, maar dit gaan oor dít waarin ons glo en wat ons wil nalaat vir ons nageslag,” het hy gesê.
In die musiekvideo, wat vir die eerste keer gewys gaan word gedurende Jukebox op kykNET NOU op 15 September, kyk die kunstenaars jou reguit in die oë terwyl hulle vra wat jý eendag gaan agterlaat. Hulle antwoord op die vraag dat hulle die son, see en land sal los want dít is wat God aan elke Suid-Afrikaner gegee het.
’n Spesiale embleem is ontwerp wat Suid-Afrikaners met trots kan aflaai en vertoon. Die publiek kan ’n spesiale webtuiste, dielandbehoortaanjou.co.za, besoek om ’n plegbelofte af te lê. Dié belofte bepaal dat die embleem ’n bewys is dat jou liefde vir die land sal bly staan en dat jy weet niemand sal van jou kan wegneem wat God gegee het nie.
Die Land gaan by vanjaar se Afrikaans is Groot-konserte gehoor word en dit gaan beslis bydra tot meer hoendervleis-oomblikke – so maak seker jy het kaartjies. Die snit sal einde September eksklusief beskikbaar wees op die Afrikaans is Groot Vol. 11-album. ’n Plakker van die embleem sal saam met elke album gekry word wat met trots op ’n voertuig vertoon kan word.